CELEX: 32013D0137
Language: et
Date: 2013-03-15 00:00:00
Title: 2013/137/EL: Komisjoni rakendusotsus, 15. märts 2013 , millega lubatakse Hispaanias pärast BSE esinemise ametlikku kinnitamist kasutada ohustatud veiseid nende tootliku ea lõpuni (teatavaks tehtud numbri C(2013) 1473 all)

19.3.2013   
            
            
               ET
            
            
               Euroopa Liidu Teataja
            
            
               L 75/37
            
         KOMISJONI RAKENDUSOTSUS,
   15. märts 2013,
   millega lubatakse Hispaanias pärast BSE esinemise ametlikku kinnitamist kasutada ohustatud veiseid nende tootliku ea lõpuni
   (teatavaks tehtud numbri C(2013) 1473 all)
   (Ainult hispaaniakeelne tekst on autentne)
   (2013/137/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 13 lõike 1 teist lõiku,
   ning arvestades järgmist:
   
               (1)
            
            
               Määruses (EÜ) nr 999/2001 on sätestatud loomadel transmissiivsete spongioossete entsefalopaatiate (TSEd) vältimise, kontrolli ja likvideerimise eeskirjad. Kõnealuse määruse artikli 13 lõike 1 esimeses lõigus sätestatakse likvideerimismeetmed, mida tuleb kohaldada pärast TSE esinemise ametlikku kinnitamist. Kõnealused meetmed seisnevad eelkõige loomade surmamises ning loomade ja selliste loomsete saaduste täielikus hävitamises, mille puhul nende riskirühma kuulumine („ohustatud veised”) on kinnitust leidnud nende epidemioloogilise seose tõttu nakatunud loomadega.
            
         
               (2)
            
            
               Hispaania on taotlenud, et komisjon otsustaks erandina määruse (EÜ) nr 999/2001 artikli 13 lõike 1 esimese lõigu punktist c lubada kasutada ohustatud veiseid kuni nende tootliku ea lõpuni.
            
         
               (3)
            
            
               Hispaania väljapakutud kontrollimeetmetes nähakse ette veiste range liikumispiirang ja nende jälgitavus viisil, mis ei ohusta inimeste ja loomade tervise kaitse praegust taset.
            
         
               (4)
            
            
               Seepärast tuleks soodsa riskianalüüsi alusel lubada Hispaanial kasutada ohustatud veiseid kuni nende tootliku ea lõpuni eeldusel, et täidetakse teatud tingimusi.
            
         
               (5)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Erandina määruse (EÜ) nr 999/2001 artikli 13 lõike 1 esimese lõigu punktist c võib Hispaania kasutada kõnealuse määruse VII lisa punkti 1 alapunkti a teises ja kolmandas lõigus osutatud veiseid nende tootliku ea lõpuni tingimustel, mis on sätestatud käesoleva artikli lõigetes 2 ja 3.
   2.   Hispaania peab tagama, et lõikes 1 osutatud veised:
   
               a)
            
            
               on pidevalt jälgitavad Euroopa Parlamendi ja nõukogu määruse (EÜ) nr 1760/2000 (2) artiklis 5 sätestatud elektroonilise andmebaasi kaudu;
            
         
               b)
            
            
               viiakse oma majandist välja üksnes ametliku järelevalve all ja ainult hävitamisele viimise korral;
            
         
               c)
            
            
               neid ei lähetata teistesse liikmesriikidesse ega ekspordita kolmandatesse riikidesse.
            
         3.   Hispaania peab otsuse korrektset rakendamist korrapäraselt kontrollima.
   Artikkel 2
   Käesolev otsus on adresseeritud Hispaania Kuningriigile.
   
      Brüssel, 15. märts 2013
      
         
            Komisjoni nimel,
         
            komisjoni liige
         
         Tonio BORG
      
   
   
      (1)  EÜT L 147, 31.5.2001, lk 1.
   
      (2)  EÜT L 204, 11.8.2000, lk 1.